1935. október 2-án született a besszarábiai Orhei megye Mana községében, ahol szülei a település tanítói voltak. Besszarábia szovjet megszállásakor családjával átköltözött Romániába (1940). A nagyszebeni „Gheorghe Lazăr” Gimnázium tizedik osztályos tanulójaként 1952-ben őrizetbe vette a Szekuritáté, mivel kommunizmus-ellenességgel gyanúsított személyek védelmére kelt. Az eljárás végére kicsapták a középiskolából, de 1953-ban sikerült beiratkoznia a fogarasi „Radu Negru” Gimnáziumba, ahol sikeres érettségi vizsgát tett. 1954-ben a bukaresti „Mihai Eminescu” Irodalmi és Irodalomkritikai Főiskola hallgatója lett. Az intézmény hallgatójaként többször is vitába keveredett tanáraival, majd az 1956-os magyar forradalom leverése után a magyar antikommunistákkal való szolidaritás jeleként kilépett a Munkásifjak Szövetségéből. Emiatt ellenséges szervezkedéssel vádolták meg, és bebörtönözték (1957).